SK Úradný vestník Európskej únie C 214/6

Opatrenia, ktoré prijalo Maďarsko podľa článku 14 smernice Európskeho parlamentu a Rady 2010/13/EÚ a na ktoré sa odkazuje v odôvodnení 1 rozhodnutia C (2017) 2907 z 8. mája 2017

(2017/C 214/05)

Rozhodnutie č. 131/2017 (II.7.) Mediálnej rady

o zozname podujatí veľkého významu pre spoločnosť a spôsobe ich vysielania

Mediálna rada zostavila zoznam podujatí veľkého významu pre spoločnosť a určila spôsob vysielania jednotlivých podujatí, a to takto:

1. podujatia v rámci letných olympijských hier za účasti maďarského reprezentačného tímu alebo maďarského športovca majú byť vysielané celé alebo sčasti v priamom prenose, zatiaľ čo podujatia zimných olympijských hier, na ktorých sa zúčastňuje maďarský reprezentačný tím alebo maďarský športovec, majú byť vysielané celé alebo sčasti zo záznamu;

2. otváracie zápasy, štvrťfinále, semifinále a finále majstrovstiev sveta vo futbale mužov, ktoré usporadúva Medzinárodná futbalová federácia (ďalej len „FIFA“), a majstrovstiev Európy vo futbale mužov, ktoré usporadúva Európska futbalová federácia (ďalej len „UEFA“), majú byť vysielané celé v priamom prenose;

3. zápasy maďarského reprezentačného futbalového mužstva (vrátane tých, ktoré sa hrajú v rámci majstrovstiev sveta FIFA a majstrovstiev Európy UEFA, ako aj kvalifikačné zápasy v rámci spomínaných športových podujatí a oficiálne priateľské zápasy) sa majú vysielať celé v priamom prenose;

4. finále Ligy majstrov UEFA a zápasy Ligy majstrov UEFA a Európskej ligy, na ktorých sa zúčastňuje maďarské klubové mužstvo, s výnimkou kvalifikačných zápasov, sa majú vysielať celé v priamom prenose, zatiaľ čo kvalifikačné zápasy sa majú vysielať celé zo záznamu;

5. zápasy majstrovstiev sveta v hádzanej mužov a žien, ktoré usporadúva Medzinárodná hádzanárska federácia (IHF), a zápasy majstrovstiev Európy v hádzanej mužov a žien, ktoré usporadúva Európska hádzanárska federácia (EHF), na ktorých sa zúčastňuje maďarský reprezentačný tím, sa majú vysielať celé v priamom prenose;

6. zápasy Ligy majstrov v hádzanej žien a mužov, na ktorých sa zúčastňujú maďarské klubové mužstvá, sa majú vysielať celé v priamom prenose;

7. podujatia majstrovstiev sveta vo vodnom póle mužov, ktoré usporadúva Medzinárodná plavecká federácia (FINA), a majstrovstiev Európy vo vodnom póle mužov, ktoré usporadúva Európska plavecká liga (LEN), na ktorých sa zúčastňuje maďarský reprezentačný tím, sa majú vysielať celé v priamom prenose;

8. maďarská Veľká cena Formuly 1 sa má vysielať celá v priamom prenose.

Poskytovateľ mediálnych služieb, ktorý je držiteľom výhradných vysielacích práv na podujatia veľkého významu pre spoločnosť (ďalej len „držiteľ práv“), sa môže rozhodnúť nevysielať v priamom prenose, ak je začiatok podujatia veľkého významu (alebo športového podujatia organizovaného ako jeho súčasť) medzi 00.00 hod. a 6.00 hod. SEČ. V tomto prípade držiteľ práv začne vysielanie najneskôr o 21.00 hod. SEČ daného kalendárneho dňa. V prípade podujatí veľkého významu, ktoré pozostávajú z viacerých častí, priamy prenos nezahŕňa prirodzené prestávky medzi nimi.

Ak podujatie veľkého významu zahŕňa viacero zápasov, hier, športových programov a podujatí (série podujatí), ktoré sa navzájom prekrývajú, čo znemožňuje ich súbežné celé vysielanie v priamom prenose, držiteľ práv sa smie rozhodnúť, ktoré podujatie danej série bude vysielať v priamom prenose v neskrátenom trvaní. Ak je to možné, držiteľ práv musí zabezpečiť, aby sa v rámci danej série podujatí vysielali celé a v priamom prenose podujatia s významom pre Maďarsko. Držiteľ práv smie vysielať podujatie v rámci danej série nevysielané v priamom prenose v súlade s pravidlami týkajúcimi sa vysielania zo záznamu.

Ak koniec podujatia pripadá na čas medzi 00.00 hod. a 19.00 hod SEČ, vysielanie zo záznamu sa začne najneskôr o 22.00 hod. toho istého kalendárneho dňa. Ak je koniec medzi 19.00 hod. a 24.00 hod. SEČ, nasledujúce vysielanie sa začne najneskôr do ôsmich hodín po skončení podujatia. Držiteľ práv, berúc do úvahy právo verejnosti na primerané informácie, sa môže odchýliť od času začiatku vysielania zo záznamu, ako je uvedené vyššie, a to pod podmienkou, že vysielanie sa začne najneskôr do dvadsiatich štyroch hodín po skončení podujatia.